‘อควา’หาเงินเพิ่มทุน750ล.ขายหุ้นเจาะจง
อควา คอร์เปอเรชั่น (AQUA) ก๊อบปี้สูตรเพิ่มทุน SLC เพิ่มทุนขายพีพี 1,500 ล้านหุ้น
28 ธ.ค. 2555

อควา คอร์เปอเรชั่น (AQUA) ก๊อบปี้สูตรเพิ่มทุน SLC เพิ่มทุนขายพีพี 1,500 ล้านหุ้น 
นางชวนพิศ ฉายเหมือนวงศ์ กรรมการผู้จัดการ บริษัท อควา คอร์เปอเรชั่น (AQUA) เปิดเผยว่า คณะกรรมการอนุมัติให้เพิ่มทุนจดทะเบียนอีก 750 ล้านบาท จากทุนจดทะเบียน 1,235.62 ล้านบาท เป็น 1,985.62 ล้านบาท โดยการออกหุ้นสามัญเพิ่มทุนจำนวน 1,500 ล้านหุ้น มูลค่าที่ตราไว้หุ้นละ 0.50 บาท เพื่อเสนอขายนักลงทุนเฉพาะเจาะจง ขายหุ้นละ 0.501 บาท กำหนดวันจองซื้อภายหลัง 
นางชวนพิศ กล่าวว่า การเพิ่มทุนเพื่อนำเงินมาใช้เป็นทุนหมุนเวียนของบริษัทและขยายธุรกิจ สำรองเพื่อการลงทุนในอนาคต ทำให้บริษัทมีฐานะทางการเงินที่มั่นคงขึ้น และขยายการดำเนินธุรกิจได้มากขึ้น
ขณะที่ผู้ถือหุ้นจะได้ประโยชน์จากมูลค่าหุ้น AQUA ในอนาคต ภายหลังที่บริษัทมีโครงสร้างทางการเงินที่แข็งแรง และกรณีบริษัทมีกำไรจากการดำเนินงานผู้ถือหุ้นจะได้ประโยชน์ในรูปของเงินปันผล
ทั้งนี้ บริษัทยังได้แต่งตั้งนายสุรัตน์ จิรจรัสพร ดำรงตำแหน่งกรรมการบริษัท แทน พล.ท.อุชุกร สาครนาวิน กรรมการที่ลาออก มีผลตั้งแต่วันที่ 27 ธ.ค. 2555 เป็นต้นไป
ทั้งนี้ การเพิ่มทุนของ QUAQ มีลักษณะเหมือนกับการเพิ่มทุนของโซลูชั่น คอนเนอร์ (SLC) ก่อนหน้าไม่กี่วัน เพิ่มทุนจำนวน 1,500 ล้านหุ้น เสนอขายนักลงทุนเฉพาะเจาะจงราคา 0.535 บาท 
ด้านราคาหุ้น AQUA ปรับตัวลงมาปิดต่ำสุดของวัน 0.58 บาท ลดลง 0.04 บาท หรือ 6.45% มูลค่าซื้อขายแน่น 26.32 ล้านบาท